LitNet werk tans saam met die bekende dramaturg en skrywer Charles J Fourie aan 'n opwindende en unieke multimedia-poësieprojek getiteld Vonkverse. Die projek word in April 2006 by die Absa KKNK bekendgestel met die werk van ses Kaapse digters, waarna dit op nasionale vlak voortgesit word en digters van regoor die land betrek word. Die loodsprojek is reeds onderweg en die Kaapse digters wat deelneem, is Antjie Krog, Jasper van Zyl, Rustum Kozain, Peter Snyders, Ingrid de Kok en Chris Brunette. Lees meer oor die digters, asook hul gedigte wat vir Vonkverse voorgelê is, hier.
Vonkverse wil ons plaaslike digkuns vir almal toeganklik maak. Dit behels 'n oudio-visuele vertoning op 'n groot skerm van die poësie van verskeie digters wat hul werk voorlees, gekombineer met klank, musiek en grafiese animasie.
Ná die bekendstelling by die Absa KKNK word digters op nasionale vlak uitgenooi om deel te neem. Hulle sal toegewys word aan regisseurs, wat met hulle sal meewerk aan 'n multimedia-aanbieding van hul verse. Finale redigering is in die hande van Charles J Fourie, wat die reeks sal voorberei vir aanbieding op LitNet en die finale verpakking van 'n Vonkverse-DVD sal behartig. Ons hoop dat die uitreiking van Vonkverse op DVD 'n jaarlikse instelling sal word.
Om die video te kan sien sal jy Flash, 'n sagtewarepakket wat gratis op die Web verkrygbaar is, benodig. Ons program sal dit egter outomaties vir jou aflaai as jy dit nie het nie. Gee dus toestemming vir jou rekenaar om die sagteware af te laai indien jy daarna gevra word. Dis veilig en vinnig - enkele minute op standaard-PC's.
Indien die video nie wil speel nie, of rukkerig vertoon, het jy waarskynlik 'n ou rekenaar of 'n stadige internetkonneksie. Die video is egter wyd getoets en werk soomloos op standaard-toerusting.